Այդուհանդերձ, հպանցիկ թվարկումից էլ ակներեւ է, որ «Գերմաներենի օրերը» ոչ միայն եւ ոչ այնքան գերմաներենի, որքան գերմանական, նաեւ շվեյցարական եւ ավստրիական մշակույթի ներկայացման հայտագիր են: Հաշվի առնելով, թե 2016թ. ինչ էական հանգրվան դարձավ հայ-գերմանական հարաբերություններում՝ ի դեմս Բունդեսթագում 1915թ.-ի վերաբերյալ ընդունված բանաձեւի, աններելի կլիներ, եթե գոնե այժմ մշակութային ու լեզվական շփումներն էլ առաջ մղելու համարժեք քայլեր չկատարվեին: Դեսպան Քիսլերն ասաց, որ հետագա տարիներին «Գերմաներենի օրերի» անցկացումը կախված է նրանից, թե ինչ ընդունելություն եւ արձագանք կունենա այս տարվա միջոցառումների շարքը: Իհարկե, դրանց արդյունքները կամփոփվեն ավարտից հետո, բայց մեկնարկին էլ, դատելով հայտագրված ծրագրից, կարելի է հաջողությանը հավատալ: